Benchmarking

Klausul

*Definitioner [Til kontraktens definitionsafsnit eller definitionsbilag]:*

Benchmarkinganalyse: En systematisk undersøgelse og vurdering af den pris, Kunden betaler Leverandøren for de ydelser, der er omfattet af kontrakten, på baggrund af en sammenligning med, hvad markedsprisen er for tilsvarende ydelser. Ved ”markedsprisen” forstås den pris, der kan opnås for en ydelse gennem konkurrenceudsættelse.

Benchmarker: En leverandør af Benchmarkinganalyser.

Benchmarkpriser: De priser, der på baggrund af benchmarkinganalysen vurderes at være markedspriserne for de ydelser, der er omfattet af Kontrakten.

1. Der kan en gang årligt foretages en Benchmarkinganalyse af kontrakten med henblik på en regulering af priserne. Den første Benchmarkinganalyse kan dog tidligst finde sted [24] måneder efter kontraktunderskrift. Begge Parter har ret til at tage initiativ til Benchmarking-analysen.

2. Medmindre andet fremgår af [prisbilag], omfatter Benchmarkinganalysen samtlige ydelser omfattet denne kontrakt, inklusive ydelser omfattet af efterfølgende tillæg og ændringer til kontrakten.

3. Proceduren for gennemførelse af Benchmarkinganalysen følger af [prisbilag].

3. Såfremt resultatet af Benchmarkinganalysen viser, at en Benchmarkpris afviger mindre end [3] % fra den faktiske pris, som Kunden betaler, skal der ikke ske en justering af priserne.

Såfremt resultatet af Benchmarkinganalysen viser, at Benchmarkprisen afviger [3] % eller mere fra den faktiske pris, skal prisen reguleres således, at de er identiske med Benchmarkprisen.

Regulering af priser på baggrund af en Benchmarkinganalyse vil ikke medføre ændringer af Kontraktens øvrige vilkår.

4. Såfremt der på baggrund af Benchmarkinganalysen sker en regulering af priserne, skal de nye priser være gældende fra den førstkommende faktureringsperiode efter initieringen af Benchmarkinganalysen.

5. Såfremt Benchmarkinganalysen resulterer i, at der skal ske en regulering af prisen, deler Kunden og Leverandøren ligeligt alle udgifter til Benchmarkeren. Såfremt Benchmarkinganalysen ikke resulterer i, at der skal ske en regulering af prisen, bærer den part, der tog initiativ til Benchmarkinganalysen alle udgifter til Benchmarker.

Parterne afholder selv egne omkostninger forbundet med gennemførslen af Benchmarkanalysen. Begge Parter forpligtet til loyalt at medvirke til gennemførelsen af en Benchmarkinganalyse i henhold til Kontrakten.

6. Såfremt den ene Part bestrider resultatet af Benchmarkinganalysen, skal dette meddeles skriftligt. Den bestridende Part skal inden 60 dage fra modtagelse af benchmarkrapporten [initiere en løsning af tvisten i henhold til Kontraktens bestemmelser herom]. Såfremt [tvistløsning] ikke er iværksat inden for denne frist, skal priserne reguleres som angivet i [punkt 3 og 4].

Bilag

*Vejledning til udfyldelse af bilag*

Der skal opstilles en liste over Benchmarkere, der kan vælges til at udføre Benchmarkinganalysen.

I forbindelse med et eventuelt udbud af Kontrakten skal Kunden overveje, hvorvidt man selv vil udarbejde denne liste eller overlade dette til tilbudsgiverne.

Det anbefales, at der vælges minimum 2 Benchmarkere.

De metoder, der bruges til Benchmarkanalysen skal fremgå tydeligt af bilaget.

Benchmarkernes standardbetingelser skal vedlægges Kontrakten som underbilag.

Kunden skal tage stilling til, hvor stor en afvigelse fra den pris, Kunden betaler for ydelserne, Benchmarkingprisen skal have for at udløse en regulering prisen, det såkaldte ”deadband”.

Kunden skal tage stilling til, hvor lang tid fra kontraktindgåelse, den første Benchmarkinganalyse kan foretages.

*Bilagstekst (del af prisbilag)*

**1. Valg af Benchmarker**

Til gennemførslen af Benchmarkinganalysen vælger den part, der initierer Benchmarkinganalysen, en af de Benchmarkere, der er anført i [punkt 1].

Parterne kan frit vælge en af følgende virksomheder til at gennemføre Benchmarkanalysen:

* […]
* […]
* […]

Benchmarkeren må ikke have væsentlige interessekonflikter med en af Parterne på benchmarkingtidspunktet, jf. også punkt 3 nedenfor.

Såfremt den Part, der initierer Benchmarkinganalysen ønsker at anvende en anden Benchmarker end en af de ovenfor anførte, skal Parterne opnå enighed herom.

Parterne indgår i en tre-parts aftale med Benchmarkeren på dennes standardbetingelser, idet disse dog skal tilrettes, så de respekterer de vilkår i denne kontrakt, der vedrører Benchmarking.

Benchmarkeren vil afgøre alle forhold vedrørende gennemførslen af Benchmarkinganalysen, der ikke eksplicit er reguleret i denne kontrakt.

**2. Gennemførsel af Benchmarkinganalysen**

Benchmarkerens metode til foretagelse af Benchmarkinganalysen er vedlagt som underbilag til denne kontrakt.. Kunden og Leverandøren er forpligtet til loyalt at medvirke til Benchmarkinganalysen i det omfang, Benchmarkeren finder det nødvendigt.

Efter gennemførslen af Benchmarkinganalysen afleverer Benchmarkeren en rapport, der har et minimumsindhold som angivet nedenfor i [punkt 5].

**3. Benchmarkerens kompetencer og uafhængighed**

Parterne er enige om:

* at parterne kan have haft anden forretning med de virksomheder, der angivet som mulige benchmarkere, men at dette forhold ikke skal udgøre en interessekonflikt under denne aftale.
* at Benchmarkinganalysen skal udføres på baggrund af de data, Benchmarkeren efterspørger, og de data Benchmarkeren i øvrigt råder over.
* begge parter skal bidrage aktivt og loyalt til gennemførelsen af Benchmarkanalysen og uden unødig forsinkelse fremskaffe de informationer, der er nødvendige for gennemførelse af Benchmarkanalysen.
* at alle virksomheder, der er angivet som mulige Benchmarkere, anses for at være kompetente og at have tilstrækkelig indsigt i markedet til at kunne gennemføre en uafhængig og retvisende Benchmarkinganalyse af Kontrakten.

**4. Parternes deltagelse**

Det påhviler leverandøren at:

* vedligeholde en opdateret oversigt over de elementer der typisk indgår i en Benchmarkinganalyse og må forventes at indgå i Benchmarkinganalyse af kontraktens ydelser, typisk CMDB (Configuration Management Database), applikationsoversigter, priskatalog samt rapportering på servicemål.
* stille efterspurgte data til rådighed inden for maksimalt 10 arbejdsdage fra de er efterspurgt.
* aktivt at medvirke til gennemførelsen af Benchmarkanalysen ved uden unødige forsinkelser at svare på relevante supplerende forespørgsler fra Benchmarkeren.

Benchmarkeren kan uden særlig tilladelse fra Leverandøren indsamle data fra Kunden i det omfang dette skønnes nødvendigt.

**5. Benchmarkrapporten**

Benchmarkeren skal afgive sin rapport så hurtigt som muligt og under ingen omstændigheder senere end [2 måneder] efter initieringen af Benchmarkinganalysen.

Benchmarkeren skal afgive en detaljeret rapport, der angiver resultaterne af Benchmarkinganalysen, og denne rapport skal som minimum indeholde:

* Den aktuelle aftalepris pr. priselement og summen af priselementerne (kaldet den samlede aktuelle pris) sammenlignet med den beregnede Benchmarkpris pr priselement og summen af priselementer (kaldet den samlede Benchmarkpris) og en angivelse af forskellen mellem aftalepris og Benchmarkpris.
* Såfremt den samlede Benchmarkpris er mere end [3] % lavere end den samlede aktuelle pris, skal der udarbejdes en detaljeret beskrivelse af, hvilke priselementer der bidrager til denne forskel.
* En angivelse af, hvilke priser der skal justeres gældende fra initieringen af benchmarken.

Benchmarkrapporten sendes til begge parter. Benchmarkeren skal være til rådighed for et møde, hvor rapporten præsenteres for begge parter med en gennemgang af de data og metoder, der ligger til grund for Benchmarkinganalysen i det omfang Benchmarkeren er i stand til dette under hensyntagen til konfidentialitetsforpligtelser over for tredjeparter.